L-aħwa George u Alfred Degiorgio huma mħassbin fuq il-kunflitt ta' interess li jista' jkun hemm fil-Kabinett biex dan jirrakkomanda li huma jingħataw maħfra presidenzjali għall-assassinju ta' Daphne Caruana Galizia, billi dawn qegħdin jgħidu li jistgħu jiżvelaw il-mandant tad-delitt, li skonthom, huwa eks Ministru. Apparti hekk, l-aħwa lesti jiżvelaw l-involviment ta' mandant illi kien Ministru tal-Gvern u ta' Ministru tal-Gvern preżenti f'każ ieħor fejn ġie kommess reat serju ħafna. Dalgħodu nħarġet stqarrija mill-Avukat William Cuschieri, li jirrappreżenta lill-aħwa Degiorgio, li fiha ntqal li huma għadhom ma semgħu xejn fuq it-talba għall-maħfra li għamlu. George Degiorgio, magħruf bħala ċ-Ċiniż, għamel din it-talba fl-10 ta' Marzu, filwaqt li Alfred Degiorgio, magħruf bħala l-Fulu, għamel it-talba fit-22 ta' Marzu. Iż-żewġ irġiel bħalissa qed jaffaċċjaw akkużi fuq il-qtil tal-ġurnalista li seħħ fl-2017. George Degiorgio qed jaffaċċja wkoll akkużi fuq il-qtil tal-Avukat Carmel Chircop fl-2015. Aktar tagħrif L-aħwa Degiorgio jitolbu maħfra biex jiżvelaw min hu l-politiku li ordna l-qtil ta' Daphne Fl-istqarrija ġie spjegat li l-informazzjoni li għandhom hija diretta u mhux informazzjoni li għaddielhom ħaddieħor. Intqal ukoll li, "Huma kienu u għadhom serjament imħassba dwar kemm it-talbiet tagħhom jistgħu jiġu kkunsidrati b'serenità u b'ġustizzja għaliex teżisti almenu l-possibbiltà attwali ta' kunflitt ta' interess f'dawk illi skont il-liġi għandhom jagħtu r-rakkomandazzjoni tagħhom dwar tali talbiet u b'hekk il-verità kollha tibqa' mhux magħrufa." Kien għalhekk, tgħid l-istqarrija, li f'Ġunju tal-2019, huma talbu li jitkellmu mal-MEPs David Casa u Ana Gomes. Iż-żewġ MEPs kienu rrifjutaw li jiltaqgħu maż-żewġ irġiel. L-istqarrija ffirmata minn Dr Cuschieri ttemm tgħid li l-Istat għandu jkun f'pożizzjoni illi jisma' l-informazzjoni illi għandhom huma u mhux ikun imxekkel minħabba kunflitti milli jisma' tali informazzjoni u jikkunsidraha skont il-liġi fid-dawl tat-talbiet magħmulin minnhom. Aqra wkoll Esklussiva: L-aħwa Degiorgio riedu jgħidu kollox lil Casa u Gomes Vince Muscat il-Koħħu, li kien it-tielet raġel akkużat bil-qtil tal-ġurnalista mal-aħwa Degiorgio (li sal-lum għadhom qed iwieġbu li mhumiex ħatja), diġà ngħata maħfra presidenzjali u qed jiskonta sentenza ta' 15-il sena ħabs. Ħafna minn dak li qed jixhed fuqu Muscat hu jgħid li qaluhulu George jew Alfred Degiorgio. Aqra wkoll Ippubblikata l-maħfra presidenzjali li ngħatat lill-Koħħu Melvin Theuma, li kien is-sensar fl-assassinju tal-ġurnalista, ukoll ħa maħfra presidenzjali għal dan id-delitt, fl-2019, meta wiegħed li se jgħid kulma jaf. Hu ilu jixhed fil-proċeduri kontra l-aħwa Degiorgio (u qabel kontra Vince Muscat), kif ukoll kontra Yorgen Fenech, maħsub li kien il-mandant f'dan ir-reat, mill-2019. Fenech kien talab għal maħfra presidenzjali wkoll, iżda ma ngħatatlux. Fl-2019 Filmat: Yorgen ma jingħatax maħfra Fl-aħħar ġimgħat wara li ngħata l-maħfra, il-Koħħu semma Ministru kurrenti fil-Kabinett li kien involut f'xi ħaġa kbira li seħħet 10 snin ilu. Madankollu, il-Prim Ministru Robert Abela qal li l-Kummissarju tal-Pulizija infurmah li l-Koħħu ma jridx jgħid l-isem ta' dan il-Ministru. Ħafna spekulaw li dan ir-reat huwa l-attentat ta' serqa mill-kwartieri ġenerali tal-HSBC f'Ħal Qormi fl-2010, li l-Koħħu kien involut fiha. B'hekk kien hemm min spekula li l-Ministru jista' jkun Carmelo Abela, li dak iż-żmien kien maniġer fl-HSBC. Abela ġimgħa ilu qal lil Newsbook.com.mt li hu qed jisfida lill-Koħħu biex jgħid min hu dan il-Ministru. Aqra wkoll Filmat: Il-Ministru Abela jisfida lill-Koħħu biex jgħid min hu l-Ministru li semma .td_uid_3_60644f339a6a0_rand.td-a-rec-img{text-align:left}.td_uid_3_60644f339a6a0_rand.td-a-rec-img img{margin:0 auto 0 0}